stanford-oval/wikipedia huggingface dataset:
ג'אנלואיג'י בופון
קריירת נבחרות > מוקדמות גביע העולם 2014 וגביע הקונפדרציות 2013

ב-26 במרץ 2013, במשחק במסגרת מוקדמות מונדיאל 2014 נגד נבחרת מלטה, ערך בופון את הופעתו ה-126 בנבחרת והשווה את מספר הופעותיו של פאולו מלדיני. באותו משחק הוא הציל פנדל מרגליו של מייקל מיפסוד ואיטליה ניצחה בתוצאה 2-0.
בופון נכלל בסגל הנבחרת האיטלקית לטורניר גביע הקונפדרציות 2013 ושיחק בכל אחד ממשחקי הטורניר כקפטן הנבחרת. ב-16 ביוני 2013 הוא שיחק במשחק הפתיחה של נבחרת איטליה, בו היא ניצחה בתוצאה 1–2 את נבחרת מקסיקו, כשבופון סופג שער בודד מפנדל של חאבייר הרננדס. במשחק הבא, נגד נבחרת יפן, העניק השופט ליפנים פנדל בדקה ה-20 לאחר שקבע כי בופון הכשיל את שינג'י אוקזאקי לאחר שקיבל מסירה לא טובה ממגן נבחרתו, מתיה דה שיליו, והשוער ספג כרטיס צהוב. בסופו של דבר איטליה ניצחה את המשחק בתוצאה 3–4 והבטיחה העפלה לחצי הגמר של הטורניר בפעם הראשונה בהיסטוריה, בו פגשה את נבחרת ספרד לשחזור גמר יורו 2012. לאחר 0-0 בסיום 120 דקות במשחק חצי הגמר, שני השוערים, בופון ואיקר קסיאס, לא הצליחו לעצור בעיטה בדו-קרב בעיטות העונשין, ובעיטה של לאונרדו בונוצ'י האיטלקי למשקוף השער קבעה ניצחון 6–7 של הספרדים. במשחק על המקום השלישי ניצחה איטליה את נבחרת אורוגוואי בתוצאה 2–3 בדו-קרב בעיטות עונשין לאחר תיקו 2-2 בתום 120 דקות. בופון עצר שלושה פנדלים, מרגלי דייגו פורלאן, מרטין קאסרס ווולטר גרגאנו.
ב-6 בספטמבר 2013 ערך בופון את הופעתו ה-135 במדי הנבחרת, שהציבה אותו הופעה אחת לפני השוואת שיאו של פאביו קנבארו. באותו משחק במסגרת מוקדמות מונדיאל 2014 ניצחה נבחרת איטליה את נבחרת בולגריה בתוצאה 1-0, ובופון נבחר כמצטיין המשחק לאחר שביצע במהלכו מספר עצירות מרהיבות. במשחק המוקדמות הבא נגד נבחרת צ'כיה השווה בופון את שיא 136 ההופעות של קנבארו, והמשחק נגמר בניצחון 1–2 של נבחרת איטליה שהבטיח לה עליה למונדיאל 2014 בברזיל מראש הבית כשנותרו שני משחקים לסיום טורניר המוקדמות. ב-11 באוקטובר 2013, בתיקו 2-2 נגד נבחרת דנמרק במשחק נוסף במסגרת המוקדמות, עקף בופון את שיא ההופעות של קנבארו וקבע שיא חדש – 137 הופעות. ב-2 בינואר 2014 הוענק לבופון על ידי התאחדות הכדורגל האיטלקית פרס Pallone Azzurro המוענק לשחקן האיטלקי המצטיין בשנה החולפת לאחר שנבחר על ידי חברי מועדון Viva Azzurro.
קריירת נבחרות > גביע העולם 2014

ב-12 במאי 2014 נכלל בופון ברשימת 31 השחקנים המורחבת של נבחרת איטליה והמאמן צ'זרה פראנדלי לקראת מונדיאל 2014, וב-31 במאי הוא נכלל בסגל הסופי לטורניר, כשוער הראשון וכקפטן הנבחרת. איטליה שובצה בבית D שהוגדר כ"בית המוות", יחד עם נבחרות קוסטה ריקה, אנגליה ואורוגוואי. בופון הפך לשחקן השלישי בהיסטוריה שמשחק בחמישה טורנירי גביע עולם, לאחר השוער המקסיקני אנטוניו קרבחאל והכוכב הגרמני לותר מתאוס. בשל פציעה בברכו ממנה סבל באימון לא שיחק בופון במשחק הפתיחה של נבחרת איטליה בטורניר נגד נבחרת אנגליה, והוחלף על ידי סלבטורה סיריגו. אנדראה פירלו הוביל את האיטלקים כקפטן לניצחון 1–2 במשחק. במשחק הבא בשלב הבתים, בו הפסידה איטליה לקוסטה ריקה בתוצאה 1-0, שימש בופון כקפטן הנבחרת בטורניר גביע העולם בפעם הראשונה בקריירה, וזאת בטורניר הרביעי בו הוא לוקח חלק פעיל. במשחק האחרון של שלב הבתים, בו הפסידה איטליה 0–1 לנבחרת אורוגוואי, הציל בופון כדורים מרגלי לואיס אלברטו סוארס וניקולאס לודיירו, אך ספג לבסוף שער מכריע בדקה ה-81 מנגיחה של דייגו גודין, מספר רגעים לאחר תקרית הנשיכה של סוארס וג'ורג'יו קייליני. בשל ביצועיו במשחק נבחר בופון למצטיין המשחק. איטליה סיימה את שלב הבתים במקום השלישי, והודחה בשלב הבתים זה הטורניר השני ברציפות.
קריירת נבחרות > אליפות אירופה 2016

ב-12 ביוני 2015 הפך בופון לשחקן הראשון שעורך 50 הופעות תחרותיות במסגרת אליפות אירופה, כששיחק 45 דקות והוחלף על ידי סלבטורה סיריגו בשל פציעה בתיקו 1-1 נגד נבחרת קרואטיה במסגרת מוקדמות יורו 2016, זאת לאחר שהספיק לעצור פנדל מרגליו של מריו מנדז'וקיץ'. ב-6 בספטמבר, בניצחון 0–1 על נבחרת בולגריה במסגרת מוקדמות היורו, ערך בופון את הופעתו ה-150 במדי נבחרת איטליה, כשהוא שומר על רשת נקייה בפעם ה-62 במספר.
לאחר טורניר המוקדמות וההעפלה ליורו 2016, הצהיר בופון כי הטורניר יהיה הטורניר האירופי האחרון שלו, אך הביע את רצונו לשחק במונדיאל 2018 בגיל 40. ב-31 במאי 2016 נכלל בופון על ידי המאמן אנטוניו קונטה בסגל הסופי של נבחרת איטליה לטורניר היורו. במשחק הראשון של הטורניר, בו ניצחה איטליה את נבחרת בלגיה בתוצאה 2-0, ערך בופון את הופעתו ה-14 בהיסטוריה של הטורניר, כשהוא עוקף את פאולו מלדיני, את אלסנדרו דל פיירו ואת אנטוניו קסאנו כשיאן ההופעות בטורניר, וכן השווה את שיאו של דל פיירו במספר טורנירי אליפות אירופה לשחקן איטלקי – 4. במשחק השני של שלב הבתים הוא שמר פעם נוספת על רשת נקייה, הפעם בניצחון 0–1 על נבחרת שוודיה שסייע לאיטליה להעפיל לשלב שמינית הגמר של הטורניר, כשהוא סופג כרטיס צהוב בתוספת הזמן של המחצית השנייה בשל בזבוז זמן. לאחר שישב על הספסל בהפסד 0–1 לנבחרת אירלנד במשחק הסיום של שלב הבתים, חזר בופון להרכב הפותח בניצחון 0–2 על נבחרת ספרד בשלב שמינית הגמר, כשהוא מציל בתוספת הזמן כדור קשה של ג'רארד פיקה ושומר על רשת נקייה בפעם השלישית ברציפות בטורניר. משחק רבע הגמר נגד נבחרת גרמניה נגרר לדו-קרב בעיטות עונשין לאחר תיקו 1-1 בתום 120 דקות, ובופון עצר פנדל אחד בלבד, הצלה שלא הצילה את איטליה מהפסד 6-5. הצלה של בופון במשחק לבעיטה מרגליו של מריו גומז הייתה מועמדת מאוחר יותר להצלת העונה של אופ"א, ובסופו של דבר סיימה במקום השלישי עם 14 אחוז מהקולות.
קריירת נבחרות > מוקדמות גביע העולם 2018

ב-6 באוקטובר 2016, במשחק נגד נבחרת ספרד במסגרת מוקדמות מונדיאל 2018, ביצע בופון טעות קריטית שאפשרה לוויטולו לעבור אותו ולקבוע יתרון 0–1 לספרדים. המשחק נגמר בסופו של דבר בתוצאה 1-1. משחק זה היה הופעתו ה-164 של בופון במדי הנבחרת הלאומית, שמיקמה אותו במקום השמיני בדירוג שיאני ההופעות עבור נבחרת לאומית יחד עם קובי ג'ונס האמריקאי, וככדורגלן הפעיל בעל מספר ההופעות השני במספר עבור נבחרתו, לאחר איקר קסיאס. ב-15 בנובמבר 2016, בתיקו 0-0 נגד נבחרת גרמניה במשחק ידידות שנערך במילאנו, ערך בופון את הופעתו ה-167 במדי הנבחרת והשווה את שיאם של קסיאס וויטליס אסטפייבס הלטבי כשחקנים האירופאים בעל מספר ההופעות הבינלאומית הגבוה ביותר, וכן הפך לשחקן הפעיל בעל מספר ההופעות הבינלאומית הגבוה ביותר יחד עם קסיאס. ב-1 בינואר 2017 הוענק לבופון על ידי התאחדות הכדורגל האיטלקית פרס Pallone Azzurro לשנת 2016, המוענק לשחקן האיטלקי המצטיין בשנה החולפת לאחר שנבחר על ידי חברי מועדון Viva Azzurro, והוא הפך לשחקן הראשון הזוכה בתואר יותר מפעם האחת.
ב-24 במרץ 2017, במשחק נגד אלבניה במוקדמות גביע העולם ערך בופון את הופעתו ה-1000 בכל הקריירה.
ב-13 בנובמבר 2017, לאחר שהנבחרת לא העפילה לגביע העולם בעקבות הפסד לשוודיה בפלייאוף, הודיע בופון על פרישה רשמית מהנבחרת, עם 175 הופעות והוא מחזיק בשיא ההופעות לשחקן בנבחרת איטליה מאז ומעולם, ומקום רביעי בהופעות בינלאומיות עולמיות. בראיון הפרישה מהנבחרת מירר בבכי לפני המצלמות והתנצל בפני העם האיטלקי.
ב-28 בפברואר 2018 הודיע בופון כי ימשיך לשחק בנבחרת איטליה, לפחות בשני משחקי הידידות הקרבים במרץ, מול נבחרות ארגנטינה ואנגליה.
סגנון משחק

בופון ידוע בשל הופעותיו העקביות במהלך הקריירה שלו, וזכה לשבחים רבים ממאמנים, שחקנים ושוערי הווה ועבר בעבור הריכוז, קור הרוח ומוסר העבודה שלו ובעבור העובדה שהוא נמצא בכושר משחק גבוה גם בשלבים מתקדמים של הקריירה. כאחד השחקנים הטובים בעולם בעמדתו, נחשב לעיתים בופון לארכיטיפ של השוער המודרני. הוא תואר כ"שוער זריז, חזק ובעל יכולות פיקוד, בעל ניסיון רב ברמות הגבוהות ביותר" וכ"שוער מוכשר ומוערך היטב" עם "חוש מיקום, אומץ כוח ורמת משחק מצוינים". בופון זכה לשבחים גם בעבור האתלטיות שלו, בעבור יכולות השוערות עוצרות הנשימה שלו ובעבור הזינוקים האקרובטיים והרפלקסים המהירים שלו, כמו גם בעבור היכולת שלו לייצר הצלות מכריעות, וזאת למרות היותו שוער גבוה, גדול ומרשים מבחינה פיזית. על-אף שפעמים רבות זכה בופון לביקורת על כך שהוא לא מיומן בעצירת פנדלים, הוכיח בופון כי הוא יעיל בתחום זה, וראיה לכך היא היסטורית עצירת הפנדלים שלו.
בשיאו היה בופון שוער מוכשר, מושלם, בטוח, אמיץ ואגרסיבי, שהיה מוכר בשל המהירות, התעוזה והצפייה מראש שלו כאשר יצא משערו למצבים של אחד על אחד, וכן בשל טכניקת השוערות שלו והיכולת להגיע לכדור במהירות על-מנת לאסוף אותו, לבלום אותו או אף לשחק בו ברגליו. כאשר שיחק בקבוצות שהסתמכו על קו הגנה גבוה, תפקד בופון כשוער-בלם אחורי ויצא לעיתים קרובות מרחבת ה-16 מטר על-מנת להרחיק את הכדור או לתקל שחקנים יריבים שהתגברו על מלכודת הנבדל. בנוסף, הוא היה ידוע גם בשל היכולת הידנית, היכולת האווירית והשליטה שלו ברחבה. עם זאת, מספר פעמים במהלך הקריירה שלו הואשם בופון בכך שהוא זהיר מדי ולא תמיד יוצא לקלוט הרמות, ובכך שהוא מעדיף להעביר את הכדור לחברי הקבוצה שלו מאשר להחזיק בו. על-אף שהוא פחות מיומן במשחק הרגל שלו כמו שוערי הדור החדש שהגיעו בשלהי הקריירה שלו, בופון בעל יכולות גבוהות המאפשרות לו להרחיק את הכדור מההגנה בקלות, ובצעירותו יכולות אלו סייעו לו לעבור חלוצי יריב כאשר אלו רצו לעברו ויצרו עליו לחץ.
בשנים האחרונות התאים בופון באופן יעיל את סגנון השוערות שלו להשפעות הגופניות של התבגרותו, כשהוא משנה את הדיאטה ואת משטר האימונים שלו והופך את עצמו לשוער פחות מרהיב, אך יעיל יותר. על-אף שאיבד מהכוח הפיזי, מהשקעת הכוח, מהמהירות ומהניידות שלו, הוא המשיך להצטיין ברמה הגבוהה ביותר בשל העקביות של הופעותיו ובשל מיקומו בן הקורות, האינטליגנציה הטקטית, קבלת ההחלטות ויכולתו לקרוא את המשחק ולארגן את ההגנה שלו. בנוסף ליכולות השוערות שלו, בופון נודע בשל הכריזמה, משמעת האימונים, הנוכחות בשער מבחינה קולית והמנהיגות המאפיינים אותו, והוא תואר כ"אישיות מפתח בחדר ההלבשה".
מחלוקות

בעת ששיחק בפארמה, החלטתו של בופון ללבוש בעונת 2000/2001 את חולצה מספר 88 במקום חולצתו הקודמת, חולצה מספר 1, גרמה למחלוקת באיטליה. עם זאת, בופון טען כי הוא לא היה מודע להקשר הנאו-נאצי של המספר, והצהיר כי המספר מציג ארבעה כדורים המסמלים את אופיו ואת תכונותיו של אדם. בופון הצהיר כי ארבעת הכדורים מסמלים את הצורך שלו בתכונות אלו לאחר פציעתו לקראת יורו 2000 וכי הם מסמלים לידה מחדש. מיד לאחר מכן הציע בופון שישנה את מספרו, ובחר במספר 77, לא לפני שחקר את המשמעות שלו.
בספטמבר 1999 התמודד בופון כנגד ביקורת וענישות, לאחר שלבש מתחת לאפודת השוער שלו חולצה, עליה נכתבה הסיסמה הפשיסטית "Boia chi molla" (בעברית: "מי שמוותר הוא נבל"), אותה התכוון להציג במהלך ריאיון לתקשורת לאחר משחק. בופון התנצל באופן פומבי, כשהוא מצהיר שזו הייתה מחווה טיפשית ותמימה שנבעה מבורות ואי-ידיעת ההקשר הפשיסטי של הסיסמה. בנוסף, הצהיר בופון כי נתקל לראשונה בסיסמה על שולחן בפנימייה, ולא היה מודע לשיוכה לצד הפשיסטי. הוא הבהיר כי השתמש בסיסמה על-מנת לדרבן את חבריו לקבוצה ואת האוהדים, לאחר שפארמה סיימה במספר תוצאות מאכזבות.
ב-12 במאי 2006, במהלך פרשת הטיית המשחקים בסרייה א', הואשם בופון בהימורים בלתי חוקיים על משחקי הסרייה א', ולכן מקומו בסגל נבחרת איטליה למונדיאל 2006 היה בסכנה. בופון נחקר באופן רשמי והודה כי הימר על משחקי ספורט עד שנאסר על שחקנים לעשות זאת באוקטובר 2005, אך הכחיש כי הימר על משחקי כדורגל איטלקים. הוא נוקה מכל החשדות בדצמבר 2006.
תקשורת

הספונסרית של בופון במשך הקריירה היא פומה, והוא לובש כפפות של החברה ונעליים שלה, וכן מופיע בפרסומי החברה. בופון הופיע גם בפרסומים של חברת פפסי, ביניהם פרסומת למונדיאל 2002 בקוריאה הדרומית וביפן בה כיכב לצד כוכבים כמו דייוויד בקהאם, ראול גונזלס ורוברטו קרלוס כנגד קבוצה של מתאבקי סומו. בשנת 2009 נשכר בופון על ידי חברת פוקרסטארס כדי לקדם את המוצרים שלה.
בופון הופיע לצד כריסטיאנו רונאלדו על עטיפת הגרסה האיטלקית של המשחק Pro Evolution Soccer 2008 של חברת Konami. בופון מככב גם בסדרת המשחקים FIFA של חברת EA Sports, ונבחר לצד מנואל נוייר, איקר קסיאס ופטר צ'ך כאחד השוערים הטובים בגרסת המשחק לשנת 2014.
חיים אישיים

בופון נולד ב-28 בינואר 1978 בקרארה, איטליה, למשפחה של אתלטים איטלקיים. אמו, מריה סטלה, הייתה זורקת דיסקוס, ואביו, אדריאנו, היה מרים משקולות. לאחר פרישתם, עבדו כמורים לחינוך גופני בבית ספר. אחיותיו, ורוניקה וגדאלינה, שיחקו כדורעף בנבחרת איטליה בכדורעף נשים, ודודו, דאנטה מאסוקו, הוא כדורסלן עבר ששיחק בנבחרת איטליה בכדורסל ובליגת העל האיטלקית בכדורסל. בנוסף לכל, שוער העבר של אינטר מילאנו, של מילאן ושל נבחרת איטליה, לורנצו בופון, הוא בן דודו של סבו של בופון. בופון הוא נוצרי קתולי.
בחודש יוני 2011 נישא בופון לדוגמנית הצ'כית אלנה שרדובה, לאחר שהשניים היו בזוגיות מאז שנת 2005. לשניים שני ילדים, לואיס תומאס (נולד בשנת 2007 וקרוי על-שמו של תומאס נקונו, המודל לחיקוי של בופון) ודויד לי (נולד בשנת 2009). במאי 2014 הודיע בופון על גירושיו משרדובה לאחר שלוש שנות נישואים. זמן קצר לאחר הגירושין החל בופון לצאת עם אשת תקשורת הספורט האיטלקייה אילריה ד'אמיקו. ב-2015 הודיע בופון כי השניים מצפים לילד משותף. ב-6 בינואר 2016 הודיעו השניים בטוויטר על הולדת בנם לאופולדו מאטיה. קודם לנישואיו לשרדובה היה בופון מאורס לאצנית ויצ'נזה קאלי מנבחרת האתלטיקה של איטליה.
בשנת 2013 נטען כי בופון סבל מהתקפי דיכאון במהלך עונת 2003/2004 בשל ההפסד של יובנטוס בדו-קרב בעיטות עונשין בגמר ליגת האלופות 2003 ובשל הופעות חלשות של קבוצתו באותה העונה. בופון ביקר באופן קבוע אצל פסיכולוג והתגבר על הדיכאון לקראת טורניר יורו 2004.
מחוץ לכדורגל המקצועני

ב-14 בנובמבר 2008 הוציא בופון לאור את הגרסה האיטלקית של האוטוביוגרפיה שלו, Numero 1 (בעברית: מספר 1), שנכתבה בשיתוף פעולה עם הסופר רוברטו פארונה. בחודש דצמבר 2009 הוא נכלל בקבוצת העשור של עיתון הסאן.
ב-16 ביולי 2010 הפך בופון לשותף בהחזקת המניות של המועדון קרארזה (מועדון עיר הולדתו והקבוצה האהודה עליו בילדותו, לצד גנואה). תחילה היו בבעלותו 50 אחוזים ממניות המועדון, לצד כריסטיאנו לוקארלי ומאוריציו מיאן. ב-10 ביוני 2011 הוא רכש 20 אחוזים נוספים ממניות המועדון והגדיל את תמיכתו במועדון. ב-6 ביולי 2012 הפך בופון לבעלים הבלעדי של המועדון דרך החברה של משפחתו, "Buffon & co". בחודש מאי 2015 הצהיר בופון כי יעזוב את תפקידו כבעלי המועדון בתום עונת 2014/2015. בחודש יולי מכר בופון 70 אחוזים ממניות הקבוצה למפתח המקרקעין האיטלקי רפאלה טרטליה, שלקח את השליטה על המועדון על-אף שבופון המשיך להחזיק ב-30 אחוזים ממניות הקבוצה. לאחר שהמועדון המשיך להיאבק בקשיים כלכליים, הוא הכריז על פשיטת רגל ב-11 במרץ 2016.
ב-30 במאי 2011 הצטרף בופון לחבר המנהלים של חברת הטקסטיל האיטלקית "Zucchi Group S.p.A", עם מניות בגובה 19.4 אחוזים. בשנת 2015, על-אף הקשיים הכלכליים של החברה, בופון, שעד אז כבר רכש 56 אחוזים ממניות החברה, השקיע 20 מיליון אירו על-מנת להציל אותה מפשיטת רגל. בחודש דצמבר של אותה השנה נרכשה החברה על ידי קרן ההשקעות הצרפתית "Astrance Capita", שהשתלטה על "GB Holding", חברתו של בופון, תחת הסכם טיפול בחוב של החברה, כשבופון הורשה להחזיק ב-15 אחוזים ממניות החברה.
ב-7 במאי 2012 נבחר בופון לשמש כסגן נשיא התאחדות הכדורגלנים האיטלקים, וזו הייתה הפעם הראשונה בה כדורגלן פעיל מילא תפקיד זה. באותה שנה הצטרף בופון לתוכנית "כבד את השונה" של אופ"א, ששמה לה למטרה להילחם בגזענות, באפליה ובחוסר סובלנות מכל סוג. מאוחר יותר בשנת 2012 הוא נבחר על ידי הגרדיאן במקום ה-20 בדירוג השחקנים הטובים בעולם, כשוער השני ברשימה לאחר איקר קסיאס.
לפני הבחירות הכלליות באיטליה 2013 הביע בופון בפומבי את תמיכתו בראש ממשלת איטליה המכהן מריו מונטי.
בופון ידוע גם בפעילות הצדקה שלו. בנוסף לפעולות צדקה אחרות, לאחר כל משחק מעמיד בופון את סרט הקפטן שלו למכירה פומבית שהכסף עבורה הולך לצדקה. ב-1 בספטמבר 2014 לקח בופון חלק יחד עם מספר רב של כוכבי עבר והווה ב"משחק השלום", שהרווחים ממנו נתרמו לצדקה.
ב-2 בספטמבר 2014 הוענק לבופון פרס נראו רוקו, המוענק לכדורגלן כאות הוקרה על הקריירה שלו. בחודש דצמבר 2014 הוא נבחר על ידי דיילי מייל כחמישי בדירוג השוערים הטובים בעולם, כשמקדימים אותו מנואל נוייר, דויד דה חאה, טיבו קורטואה וג'ו הארט. בגיל 36, הוא היה השוער המבוגר ביותר שנכלל בעשירייה הראשונה של הדירוג.
בשנת 2015 דירג אותו המגזין הצרפתי פראנס פוטבול כאחד מעשרת הכדורגלנים הטובים בעולם מעל גיל 36. בשנת 2016 הוא נבחר על ידי אותו המגזין לשוער הטוב בהיסטורית המשחק. מאוחר יותר באותה שנה, הוא נבחר לשוער הטוב בהיסטוריה של ליגת האלופות בסקר רשמי שערכה אופ"א בטוויטר.
סטטיסטיקות קריירה > קבוצתי

| קבוצה | עונה | ליגה | ליגה> הופעות | ליגה> שערים | גביע> הופעות | גביע> שערים | אירופה> הופעות | אירופה> שערים | אחר> הופעות | אחר> שערים | סה"כ> הופעות | סה"כ> שערים |
| --- | --- | --- | --- | --- | --- | --- | --- | --- | --- | --- | --- | --- |
| פארמה | 1995/1996 | סרייה א' | 9 | 0 | 0 | 0 | 0 | 0 | – | – | 0 | 0 |
| פארמה | 1996/1997 | סרייה א' | 27 | 0 | 0 | 0 | 1 | 0 | 0 | 0 | 28 | 0 |
| פארמה | 1997/1998 | סרייה א' | 32 | 0 | 6 | 0 | 8 | 0 | – | – | 46 | 0 |
| פארמה | 1998/1999 | סרייה א' | 34 | 0 | 6 | 0 | 11 | 0 | – | – | 51 | 0 |
| פארמה | 1999/1900 | סרייה א' | 32 | 0 | 0 | 0 | 9 | 0 | 2 | 0 | 42 | 0 |
| פארמה | 2000/2001 | סרייה א' | 34 | 0 | 2 | 0 | 7 | 0 | – | – | 43 | 0 |
| פארמה | סה"כ |  | 168 | 0 | 14 | 0 | 36 | 0 | 2 | 0 | 220 | 0 |
| יובנטוס | 2001/2002 | סרייה א' | 34 | 0 | 1 | 0 | 10 | 0 | – | – | 45 | 0 |
| יובנטוס | 2002/2003 | סרייה א' | 32 | 0 | 0 | 0 | 15 | 0 | 1 | 0 | 48 | 0 |
| יובנטוס | 2003/2004 | סרייה א' | 32 | 0 | 0 | 0 | 6 | 0 | 1 | 0 | 39 | 0 |
| יובנטוס | 2004/2005 | סרייה א' | 37 | 0 | 0 | 0 | 11 | 0 | – | – | 48 | 0 |
| יובנטוס | 2005/2006 | סרייה א' | 18 | 0 | 2 | 0 | 4 | 0 | 0 | 0 | 24 | 0 |
| יובנטוס | 2006/2007 | סרייה ב' | 37 | 0 | 3 | 0 | – | – | – | – | 40 | 0 |
| יובנטוס | 2007/2008 | סרייה א' | 34 | 0 | 1 | 0 | – | – | – | – | 35 | 0 |
| יובנטוס | 2008/2009 | סרייה א' | 23 | 0 | 2 | 0 | 5 | 0 | – | – | 30 | 0 |
| יובנטוס | 2009/2010 | סרייה א' | 27 | 0 | 1 | 0 | 7 | 0 | – | – | 35 | 0 |
| יובנטוס | 2010/2011 | סרייה א' | 16 | 0 | 1 | 0 | – | – | – | – | 17 | 0 |
| יובנטוס | 2011/2012 | סרייה א' | 35 | 0 | 0 | 0 | – | – | – | – | 35 | 0 |
| יובנטוס | 2012/2013 | סרייה א' | 32 | 0 | 1 | 0 | 10 | 0 | 1 | 0 | 43 | 0 |
| יובנטוס | 2013/2014 | סרייה א' | 33 | 0 | 0 | 0 | 14 | 0 | 1 | 0 | 48 | 0 |
| יובנטוס | 2014/2015 | סרייה א' | 33 | 0 | 0 | 0 | 13 | 0 | 1 | 0 | 47 | 0 |
| יובנטוס | 2015/2016 | סרייה א' | 35 | 0 | 0 | 0 | 8 | 0 | 1 | 0 | 44 | 0 |
| יובנטוס | 2016/2017 | סרייה א' | 30 | 0 | 0 | 0 | 12 | 0 | 1 | 0 | 43 | 0 |
| יובנטוס | 2017/2018 | סרייה א' | 21 | 0 | 3 | 0 | 9 | 0 | 1 | 0 | 34 | 0 |
| יובנטוס | סה"כ | סה"כ | 509 | 0 | 15 | 0 | 124 | 0 | 8 | 0 | 656 | 0 |
| פריס סן-ז'רמן | 2018/2019 | ליג 1 | 17 | 0 | 2 | 0 | 5 | 0 | 1 | 0 | 25 | 0 |
| פריס סן-ז'רמן | סה"כ | סה"כ | 17 | 0 | 2 | 0 | 5 | 0 | 1 | 0 | 25 | 0 |
| יובנטוס | 2019/2020 | סרייה א' | 9 | 0 | 5 | 0 | 1 | 0 | 0 | 0 | 15 | 0 |
| יובנטוס | 2020/2021 | סרייה א' | 8 | 0 | 5 | 0 | 1 | 0 | 0 | 0 | 14 | 0 |
| יובנטוס | סה"כ | סה"כ | 17 | 0 | 10 | 0 | 2 | 0 | 0 | 0 | 29 | 0 |
| פארמה | 2021/2022 | סרייה ב' | 26 | 0 | 0 | 0 | – | – | – | – | 26 | 0 |
| פארמה | 2022/2023 | סרייה ב' | 16 | 0 | 1 | 0 | – | – | – | – | 17 | 0 |
| פארמה | סה"כ | סה"כ | 42 | 0 | 1 | 0 | 0 | 0 | 0 | 0 | 43 | 0 |
| סה"כ בקריירה | סה"כ בקריירה |  | 753 | 0 | 42 | 0 | 167 | 0 | 11 | 0 | 973 | 0 |
סטטיסטיקות קריירה > נבחרת לאומית

| נבחרת | שנה | סך הכול> הופעות | סך הכול> שערים |
| --- | --- | --- | --- |
|  איטליה | 1997 | 1 | 0 |
|  איטליה | 1998 | 3 | 0 |
|  איטליה | 1999 | 8 | 0 |
|  איטליה | 2000 | 4 | 0 |
|  איטליה | 2001 | 7 | 0 |
|  איטליה | 2002 | 12 | 0 |
|  איטליה | 2003 | 7 | 0 |
|  איטליה | 2004 | 12 | 0 |
|  איטליה | 2005 | 3 | 0 |
|  איטליה | 2006 | 15 | 0 |
|  איטליה | 2007 | 8 | 0 |
|  איטליה | 2008 | 9 | 0 |
|  איטליה | 2009 | 11 | 0 |
|  איטליה | 2010 | 2 | 0 |
|  איטליה | 2011 | 10 | 0 |
|  איטליה | 2012 | 11 | 0 |
|  איטליה | 2013 | 15 | 0 |
|  איטליה | 2014 | 8 | 0 |
|  איטליה | 2015 | 8 | 0 |
|  איטליה | 2016 | 13 | 0 |
|  איטליה | 2017 | 8 | 0 |
| סך הכול בקריירה | סך הכול בקריירה | 175 | 0 |
סטטיסטיקות קריירה > שיאים

כאחד השוערים הטובים בהיסטורית המשחק, מחזיק בופון בשיאים רבים (דירוגים בהם נמצא בופון במקום הראשון מודגשים):
השוער בעל מספר ההופעות הגבוה ביותר בסרייה א' (611 הופעות נכון ל-18 בפברואר 2017)
השחקן בעל מספר ההופעות הגבוה ביותר בסרייה א' (648 הופעות נכון ל-4 ביולי 2020)
השחקן בעל מספר ההופעות הגבוה ביותר עבור יובנטוס בסופר קאפ האיטלקי (7 הופעות נכון ל-18 בפברואר 2017)
השחקן בעל מספר ההופעות הגבוה ביותר עבור יובנטוס בליגת האלופות (כולל ארבעה משחקי מוקדמות; 99 הופעות נכון ל-18 בפברואר 2017)
השחקן בעל מספר הדקות הגבוה ביותר עבור יובנטוס (54,360 דקות נכון ל-18 בפברואר 2017)
השחקן בעל מספר ההופעות הגבוה ביותר עבור יובנטוס בהרכב הפותח (607 הופעות נכון ל-18 בפברואר 2017)
השחקן בעל מספר ההופעות הגבוה ביותר עבור נבחרת איטליה (167 הופעות נכון ל-18 בפברואר 2017)
השוער שזכה בטורניר גביע העולם כשהוא סופג את מספר השערים הנמוך ביותר (שיא משותף עם איקר קסיאס ופביאן בארטז; 2 שערים ב-7 הופעות במונדיאל 2006)
השוער בעל מספר ההופעות הגבוה ביותר ללא ספיגת שער בטורניר גביע העולם יחיד (שיא משותף עם איקר קסיאס, פסקל צוברבולר, אוליבר קאן, פביאן בארטז ווולטר זנגה; 5 הופעות במונדיאל 2006)
השוער בעל מספר הדקות הרצופות הגבוה ביותר ללא ספיגת שער בעונת סרייה א' יחידה (947 דקות בעונת 2015/2016)
השוער בעל מספר ההופעות הרצופות הגבוה ביותר ללא ספיגת שער בעונת סרייה א' יחידה (10 הופעות בעונת 2015/2016)
השחקן ששיחק במספר הגבוה ביותר של טורנירי גביע העולם (שיא משותף עם אנטוניו קרבחאל ולותר מתאוס; 5 טורנירים נכון ל-18 בפברואר 2017)
השוער בעל מספר ההופעות הגבוה יותר ללא ספיגת שער עבור נבחרת איטליה (68 הופעות נכון ל-18 בפברואר 2017)
השוער בעל מספר ההופעות הגבוה ביותר ללא ספיגת שער בסרייה א' (279 הופעות נכון ל-18 בפברואר 2017)
השוער שעצר את מספר הפנדלים הגבוה ביותר עבור נבחרת איטליה (5 פנדלים נכון ל-18 בפברואר 2017)
השוער היחיד שהיה מועמד לתואר שחקן השנה של אופ"א
השחקן בעל מספר הזכיות הגבוה ביותר בסופר קאפ האיטלקי (יחד עם דיאן סטנקוביץ'; 6 זכיות נכון ל-18 בפברואר 2017)
השוער בעל מספר הזכיות הגבוה ביותר בתואר שוער השנה בסרייה א' (11 זכיות נכון ל-18 בפברואר 2017)
השוער בעל מספר הדקות הרצופות הגבוה ביותר ללא ספיגת שער במשחקי מוקדמות אליפות אירופה (644 דקות במוקדמות יורו 2012)
תארים > קבוצתיים

קופה איטליה: 1998/1999
הסופר קאפ האיטלקי: 1999
גביע אופ"א: 1998/1999
אליפות הסרייה א' (10): 2001/2002, 2002/2003, 2011/2012, 2012/2013, 2013/2014, 2014/2015, 2015/2016, 2016/2017, 2017/2018, 2019/2020
בוטלו (2): 2004/2005, 2005/2006
אליפות הסרייה ב': 2006/2007
הסופר קאפ האיטלקי (6): 2002, 2003, 2012, 2013, 2015, 2020
קופה איטליה (5): 2014/2015, 2015/2016, 2016/2017, 2017/2018, 2020/2021
ליגת האלופות (0)
סגנות (3): 2002/2003, 2014/2015, 2016/2017
אליפות צרפת: 2018/2019
הסופר קאפ הצרפתי: 2018
תארים > בינלאומיים

אליפות אירופה בכדורגל עד גיל 21: 1996
משחקי הים התיכון: 1997
גביע העולם: 2006
אליפות אירופה
סגנות: 2012
גביע הקונפדרציות
מקום שלישי: 2013
תארים > אישיים

פרס בראבו: 1999
שוער השנה בסרייה א' (12): 1999, 2001, 2002, 2003, 2005, 2006, 2008, 2012, 2014, 2015, 2016, 2017
שוער השנה של אופ"א: 2002/2003, 2016/2017
שחקן השנה של אופ"א: 2002/2003
השוער הטוב באירופה: 2003, 2016, 2017
השוער הטוב בעולם מטעם IFFHS:‏ (5) – 2003, 2004, 2006, 2007, 2017
פיפ"א 100
נבחרת השנה של אופ"א (4) – 2003, 2004, 2006, 2016
כפפת הזהב של גביע העולם: 2006
נבחרת הטורניר של המונדיאל: 2006
כדור הזהב: סגנות 2006
חביב הקהל בסרייה א' (2): 2006, 2007
FIFPRO World 11:‏ 2006, 2007, 2017
נבחרת הטורניר של היורו (2): 2008, 2012
שוער העשור מטעם IFFHS: ‏ 2000–2010
השוער המצטיין במאה ה-21 מטעם IFFHS:‏ 2001-2020
השוער המצטיין ב-25 השנים האחרונות מטעם IFFHS:‏ 1987-2012
הרכב העונה בליגה האיטלקית (5): 2012, 2014, 2015, 2016, 2017
נבחרת העונה של הליגה האירופית: 2013/2014
נבחרת העונה של ליגת האלופות: 2014/2015
נבחרת השנה האולטימטיבית של אופ"א: 2015
הרכב כל הזמנים של היורו: 2016
רגל הזהב: 2016
כדורגלן השנה בליגה האיטלקית: 2016/2017
קבוצת השנה העולמית מטעם IFFHS:‏ 2017
הרכב כל הזמנים של יובנטוס: 2017
הרכב כל הזמנים השני של כדור הזהב: 2020
הערות שוליים

↑  Juve, Supercoppa dei record. Notte e numeri da capogiro באתר La Gazzetta dello Sport, ‏ 9 באוגוסט 2015 (באיטלקית)
↑  New Italy captain Buffon ruled out for three months באתר CNN, ‏ 5 ביולי 2010 (באנגלית)
↑  בוטלו בשל מעורבות בפרשת הטיית המשחקים בסרייה א' 2006.
↑  Your All-time EURO 11 revealed באתר אופ"א, 7 ביוני 2016 (באנגלית)
| --- | --- |
בקרת זהויות :  PLWABN: 9810563548605606  BNE: XX5018124  GND: 1142150348  ICCU: RAVV507212  ISNI: 0000 0001 0654 0444  LCCN: no2008038379  NKC: osa2017969675  VIAF: 44102493   WorldCat (עם VIAF): 44102493 
בופון במהלך משחק הבכורה שלו בסרייה ב' נגד רימיני
בופון בעונת 2012/2013
בופון, 2014
בופון במהלך טורניר מונדיאל 2006
בופון במהלך משחק הגמר של טורניר יורו 2012
ישראל דוב פרומקין

| --- | --- |

 לידה:  29 באוקטובר 1850 דוברובנה, פלך מוהילב, האימפריה הרוסית 
 פטירה:  10 במאי 1914 (בגיל 63) ירושלים, האימפריה העות'מאנית 
 מדינה:  האימפריה העות'מאנית, האימפריה הרוסית 
 מקום קבורה:  בית הקברות היהודי בהר הזיתים 
 מקום מגורים:  חצר החבצלת 
 פעילות בולטת:  מחלוצי העיתונות העברית בארץ ישראל
 ידוע בשל:  הקמת ספריית מונטיפיורי, הספרייה הציבורית הראשונה בארץ הקמת כפר התימנים בשילוח עבור עולי תימן
 השקפה דתית:  יהדות 
 
ישראל דוב בער פְרוּמְקִין (כ"ג בחשוון ה'תרי"א, אוקטובר 1850 – י"ד באייר ה'תרע"ד, מאי 1914) היה מחלוצי העיתונות העברית בארץ ישראל ומתרגם. מייסד ומנהל מושב הזקנים הכללי המאוחד.